b'\n_START_ARTICLE_\nLokakuun piiri\n_START_PARAGRAPH_\nLokakuun piiri (ven. \xd0\x9e\xd0\xba\xd1\x82\xd1\x8f\xcc\x81\xd0\xb1\xd1\x80\xd1\x8c\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Oktjabrski raion) on yksi Petroskoin kaupunginosista Karjalan tasavallassa Ven\xc3\xa4j\xc3\xa4ll\xc3\xa4. Se sijaitsee Lokakuun valtakadun molemmin puolin kaupungin keskustan luoteispuolella._NEWLINE_1900-luvun alussa Lokakuun piirin alueella oli kaupunkilaisten kasvimaita. 1930-luvulla \xc3\x84\xc3\xa4nisen rannalle perustettiin vesilentokoneasema. Toisen maailmansodan j\xc3\xa4lkeen alueelle rakennettiin puunjalostus- ja talonrakennuskombinaatit, joiden l\xc3\xa4hist\xc3\xb6lle alkoi synty\xc3\xa4 asutusta. Nykyinen kerrostaloalue on rakennettu etup\xc3\xa4\xc3\xa4ss\xc3\xa4 1960-luvulla. Samoihin aikoihin perustettiin paperikonetehdas, joka my\xc3\xb6hemmin kantoi nime\xc3\xa4 Petrozavodskma\xc5\xa1. Nyky\xc3\xa4\xc3\xa4n asuntorakentaminen jatkuu Petroskoin yst\xc3\xa4vyyskaupungin mukaan nimetyll\xc3\xa4 Varkauden rantakadulla.'